Οργανωμένο σχέδιο ακροδεξιών ομάδων "βλέπει" το υπουργείο Προστασίας του Πολίτη για τα επεισόδια που έγιναν στο συλλαλητήριο για τη Συμφωνία των Πρεσπών το μεσημέρι της Κυριακής στο Σύνταγμα. Άλλωστε, ένας εκ των επτά συνολική συλληφθέντων, είχε λάβει μέρος στην εμπρηστική επίθεση ακροδεξιών της οργάνωσης "Απέλλα" τον Αύγουστο του 2017 στον χώρο "Φαβέλα" στον Πειραιά.

ADVERTISING

Τουλάχιστον 25 αστυνομικοί βρέθηκαν στο νοσοκομείο. Κάποιοι εξ αυτών, μάλιστα, έχουν σπασμένα χέρια από τις επιθέσεις που δέχτηκαν με σιδερένια λοστάρια.

Οι επιθέσεις έγιναν από οργανωμένες ομάδες ακροδεξιών, που μετά την έφοδο, διαλύονταν μέσα στο πλήθος, γεγονός που δεν επέτρεπε στην αστυνομία να τους συλλάβει.

Μόνο τυχαίος δεν είναι άλλωστε ο ρόλος του χρυσαυγίτη βουλευτή Γιάννη Λαγού, όπως αποκαλύφθηκε με το βίντεο που έφερε αποκλειστικά στη δημοσιότητα το news 24/7 και το οποίο προκάλεσε έντονες πολιτικές αντιδράσεις.

Δείτε τα πλάνα όπως τα "έπιασε" ο ρεπόρτερ του News 24/7, Μάνος Φραγκιουδάκης, που βρέθηκε στο σημείο με τον βουλευτή να κυκλοφορεί μεταξύ των κουκουλοφόρων:

Αναλυτικότερα και όπως αναφέραμε και παραπάνω, μεταξύ των συλληφθέντων για τα επεισόδια είναι και ένας άνδρας που είχε αποφυλακιστεί με περιοριστικούς όρους για συμμετοχή στην εμπρηστική επίθεση στον κοινωνικό χώρο Φαβέλα στον Πειραιά. Τα άτομα που επιτέθηκαν στην "Φαβέλα" τον Αύγουστο του 2017, ήταν μέλη της ναζιστικής ομάδας "Απέλλα". Ο συλληφθείς του Συλλαλητηρίου της Κυριακής, ήταν από τα βασικά στελέχη της Τοπικής Οργάνωσης της Χρυσής Αυγής στον Πειραιά.

Συνολικά η αστυνομία προχώρησε την Κυριακή σε προσαγωγή 12 ατόμων από τα οποία συνελήφθησαν οι επτά, σε βάρος των οποίων σχηματίζεται δικογραφία αυτόφωρης διαδικασίας. Ο αριθμός των πολιτών που τραυματίστηκαν έφτασε τους εννέα, εκ των οποίων οι επτά διακομίστηκαν με ασθενοφόρα του ΕΚΑΒ στο Νοσοκομείο Ερυθρός Σταυρός και οι δύο στο Νοσοκομείο Σωτηρία.

Σύμφωνα με την αστυνομία συνολικά συμμετείχαν περίπου 60.000 διαδηλωτές.